Kërkohet shkarkimi i Inspektores së BSH
Komisioni i Ekonomisë propozoi nisjen e procedurave pasi Inspektorja e Përgjithshme Elivar Golemi nuk u paraqit në seancë dëgjimore.
Në Shqipëri Komisioni i Ekonomisë vendosi sot ti kërkojë parlamentit nisjen e procedurave për shkarkimin e Inspektores së Përgjithshme të Bankës së Shqipërisë Elivar Golemi pasi kjo e fundit refuzoi të paraqitej në seancë dëgjimore. Me herët komisioni dëgjoi pararendësen e saj zonjën Teuta Baleta, e cila foli për një situatë problematike në Bankë gjatë periudhës që ajo kishte qenë si Inspektore e Përgjithshme. Ajo bëri përgjegjës, drejtuesit e Bankës dhe Këshillin mbikqyrës. Ashtu si dhe dje, Inspektorja e Përgjithshme e Bankës së Shqipërisë Elivar Golemi, refuzoi sërish të paraqitej në Komisionin e Ekonomisë. Me anë të një letre ajo e cilësoi të pabazuar në ligj kërkesën për seancë dëgjimore, duke nënvizuar sërish se ishte e gatshme që të jepte informacion vetëm me shkrim. Por nga ana e tij kryetari i Komisionit Erion Braçe tha se kërkesa ishte mbështetur në parimin bazë të kontrollit të parlamentit përkundrejt cdo institucioni, ndërsa bëri pas një sërë referencash të tjera ligjore: Ashtu siç kishte paralajmëruar edhe dje, sipas zotit Brace, Inspektorja e Përgjithshme ka konsumuar shkaqet që cojnë në shkarkimin e saj. pp Më herët komisioni dëgjoi ish Inspektoren e Përgjithshme Teuta Baleta e cila kishte mbuluar këtë detyrë deri në vitin 2010. Zonja Baleta bëri një panoramë problematike të funksionimit të Bankës së Shqipërisë. Por akoma më problematike ka qenë situata me auditimin dhe kontrollin në Bankë. Zonja Baleta foli për mosplotësimit të numrit të punonjësve të këtij sektori, mostrajnim të tyre, pavarësisht një programi të rekomanduar nga Fondi Monetar, kufizime në dhënien e informacionit për auditim dhe cënim direkt të kompetencave dhe funksioneve të detyrës që ajo mbulonte: Komisioni i Ekonomisë do të vazhdojë seancat dëgjimore me anëtarët e Këshillit Mbikqyrës, të cilët nga nesër do të paraqiten edhe në Prokurori. Deri më tani janë 12 persona që mbahen në arrest për skandalin e vjedhjes në Bankën e Shqipërisë. Prokuroria apeloi sot dhe vendimin e fundjavës së gjykatës së Tiranës e cila la në arrest shtëpiak 5 anëtarë të komisionit të inventarizimit, mes të cilëve ishin përzgjedhur edhe elektricisti dhe hidrauliku i Bankës.